ရသျားခမ်းထီ

ရသျားခမ်းထီ () (ရသျား : Россия) ယို တရာꩻဝင်ႏအမိဉ်ꩻအနေႏ အဝ်ႏဟဲ့ꩻဖန်ခါꩻ ရသျားဖဲတ်ဒရယ်ခမ်းထီ (Russian Federation) တဲင် အဝ်ႏဒျာႏ အာသျတွိုက်အခဝ်ထင်ꩻ တောမ်ႏ ဥရောပတွိုက်အခဝ်ကွဉ်ႏ ကိုသွူ။ ဟံႏနယ်ႏဧရိယာႏနဝ်ꩻ အဝ်ႏစတုရန်းမဲင်ႏ (၆.၅ သန်း)မဲင်ႏလွိုတဲင် ဧရိယာႏအလꩻ ကမ္ဘာႏလောင်း ထွာအတန်လုဲင်းသွတ်ꩻ ခမ်းထီတဖြုံႏဒျာႏသွူ။ ရသျားခမ်းထီကိုနဝ်ꩻ လိုꩻဖြာꩻခြွဉ်းအဝ်ႏ ၁၄၇ သန်း ရပ်သွူ။ ရသျားခမ်းထီယို (တယ်ႏဖဲ့ꩻတွို့ꩻနဝ် ဗꩻလွေꩻဖဲ့ꩻကွဉ်ႏနဝ်) နော်ဝေခမ်းထီ၊ ဖိဉ်လန်ခမ်းထီ၊ အဲတ်သတိုးနီးယားခမ်းထီ၊ လတ်ဗီးယားခမ်းထီ၊ လိစ်တူယေးနီးယားခမ်းထီ၊ ပိုလန်ခမ်းထီ၊ ဗီလာရုခမ်းထီ၊ ယူကရေင်းခမ်းထီ၊ စျော်စီယာခမ်းထီ၊ ကာသဲတ်သတန်ခမ်းထီ၊ ခယ်ႏခမ်းထီ၊ မွန်ဂိုလီးယားခမ်းထီ၊ ကိုးရီးယားခမ်းထင်ꩻခမ်းထီဖုံႏ အကူ အဝ်ႏခူရောင်ꩻခါꩻနဝ်ꩻသွူ။ ထွူတကာႏတဝ်း တောမ်ႏ ဂျပန်ခမ်းထီ(Okhotsk ပင်ႏလယ်ႏ)၊ အမေႏရိကန်ႏခမ်းခြွဉ်းဗူႏ( Bering Strait)ဖုံႏလဲ့ အဝ်ႏစပ်ဆွိုင်ꩻဝင်ꩻနဝ်ꩻသွူ။ ခမ်းထီဝေင်ꩻတန်တောမ်ႏ အတန်သွတ်ꩻဝေင်ꩻနဝ်ꩻ ထွာဒျာႏ ဝေင်ꩻမော်သကိုသွူ။

ရသျားခမ်းထီယို လိုꩻဖြာꩻခြွဉ်းအနေႏ ကမ္ဘာႏလောင်း လိုꩻဖြာꩻအအာသွတ်ꩻ ခမ်းထီဖုံႏအကို အဝ်ႏအရန်း(၉)သွူ။ ခမ်းကိုနဝ်ꩻ ကိုꩻကွဲႏအာဒျာႏ ရသျားခရိစ်ယာန်ႏဘာႏသာႏတဲင် အဝ်ႏစွဉ်ႏတထာႏဝ(၄၇%)ရပ်၊ ဘာႏသာႏအဲဉ်ထဝ်သားနဝ်ꩻ အဝ်ႏ(၃၈%)သွူ။ ရသျားခမ်းထီနဝ်ꩻ ကာႏလွေꩻ အာသျတွိုက်အခဝ်ထင်ꩻတဲင် ဥရောပတွိုက်ကိုနဝ်ꩻ ဟံႏနယ်ႏအဝ်ႏပါသော့ꩻ (၄၀%)ရပ်သွူ။ ထွူတကာႏတဝ်း ဟံႏနယ်ႏလုဲင်းတဲင် ဒေႏသအခိင်ႏထွော့လဲ့ အဝ်ႏစွဉ်ႏ(၁၁)ဗာႏသွူ။ ရသျားခမ်းထီယိုခါနဝ်ꩻ ထွာလွေꩻလဲဉ်း ဖဲတ်ဒရယ်ဒီမိုကရေသီခမ်းတဲင် အဝ်ႏမာꩻလွေꩻလဲဉ်း ပွယ်ꩻလွိုက်ရွေꩻ ခမ်းထီအတန်အကယ်ႏအွဉ်ငါ မဲးပွယ်ꩻသွူ။ ခမ်းထီအတန်အကယ်ႏယိုခါနဝ်ꩻ ထွာဒျာႏ ဗလာဒီမီယာ ပူတင် ဒျာႏသွူ။ ရသျားခမ်းထီကို ထူႏသုင်ꩻအာဒျာႏ ရသျာႏဘာႏသာႏလဲ့ ကောပ်ခမ်းထီဟံႏနယ်ႏ တန်လုဲင်းငါႏတဲင် လိုꩻမျိုꩻလင်တဲ့အဝ်ႏတွော့ꩻ ဒေႏသယဟန်ႏနဝ်ꩻ အဝ်ႏထူႏသုင်ꩻလွေꩻပါ ဒေႏသဘာႏသာႏငဝ်းငွါလင် ၂၇ မျိုꩻရပ်သွူ။ ကွဲႏတွော့ꩻ တရာꩻဝင်ႏရွုမ်ꩻသုင်ꩻဘာႏသာႏနဝ်ꩻ ထွာဒျာႏ ရသျာႏဘာႏသာႏသွူ။

 အာႏကွိုꩻ 

ကဏ္ဍ:ရသျားခမ်းထီ
ကဏ္ဍ:အာသျတွိုက်ကို ခမ်းထီဖုံႏ
ကဏ္ဍ:ဥရောပတွိုက်ကို ခမ်းထီဖုံႏ